Davant la gronda e lunga rusna
Cun David Camenisch al portal nord dal Vereina 

Dad Augustin Beeli
 
Da Sagliains e Selfranga, dus nums rumantschs, han ins ils davos onns adina puspè udì ni legì. Igl èn lieus che n’avevan nagin connex in cun l’auter. Pir il project dal tunnel dal Vereina ha collià il lieu da Gualsers cun l’acla tranter Susch e Lavin. En 50 dis è la festa d’avertura dal tunnel monumental. Nus avain dà in sguard a Selfranga, al portal nord dal Vereina. 

«Daniela, la mattatscha dal cuschinier da la cantina, era mo ina mattatscha pitschna cura ch’ella è vegnida qua, ussa è ella gia en l’emprendissadi», di David Camenisch. L’emploià da la Viafier retica sa smirveglia quant spert ch’ils davos otg onns èn svanids. David mussa vers la cantina. La cuschina da quella baracca da construcziun haja gì in fitg bun num. En tut hajan 150 lavurers populà il champ provisoric. La plipart dals minurs derivavan da l’Italia. Pia sco tar la construcziun dal Gottard avant 120 onns. Ils lavurers da tunnel èn ussa davent: A Sedrun tar la Neat, a Thalwil tar in auter tunnel ni ch’els han accumpagnà en China la gronda maschina che ha furà la lunga rusna en il Vereina. 

Mo 17 minutas separan 
Il champ da baraccas a Selfranga, al plazzal da construcziun, para dad esser bandunà, las schalusias rendan attent ch’il plazzal n’è betg pli en funcziun. «En sasez pudessan nus gia oz festivar l’avertura, pertge il tunnel e propi pront», di David Camenisch. L’um che è oriund da Luven è dapi 33 onns emploià da viafier. El po esser in da quels che ha vesì il pli intensiv il svilup dal Vereina. David Camenisch derasa bler entusiassem. Ensemen cun in collega, in emploià pensiunà, ha el dapi l’avrigl 1991 accumpagnà radund 30 000 visitadras e visitaders qua sin il plazzal. A Selfranga, al portal nord dal tunnel, ha la partiziun da bajegiar da la Viafier retica endrizzà in post d’infurmaziun. «En tut sun jau stà 400 giadas cun gruppas en il tunnel», declera David. En stivals, cun chapellina e mantè ha el ils davos otg onns preschentà il project ambizius a turists, indigens, uniuns e gruppas organisadas. 
El haja adina cartì en quest project. Igl è dal rest l’emprima giada dapi 85 onns che la Viafier retica po schlargiar sia rait. Il tunnel da 19,1 kilometers tranter il Partenz e l’Engiadina bassa ha custà 600 milliuns francs. Ussa è el a fin, mo 17 minutas viadi cun il tren separan ils Engiadinais dal Partenzers. L’emploià da viafier abitescha e lavura dapi 20 onns a Claustra. El ha fatg experientschas persunalas cun viadis en l’Engiadina, senza tunnel. «Sch’jau manava scolars sur il Flüela ad ina cursa da skis en l’Engiadina, fascheva jau quai adina cun in curius sentiment.» Cun il tunnel na datti mai pli sentiments malsegirs pervia da lavinas e cun squitsch da temp. 

La pli lunga dal mund
Suenter avair survegnì ina survista generala dal project dal Vereina main nus sin il plazzal davant la gronda rusna. «Jau ma regord anc che l’ual curriva qua tras.« Nus essan sin il grond plaz davant l’entrada dal tunnel. L’ual curra anc adina, ins ha dentant midà sia via. A l’ur da quel ual sin in crap sa tschenta gist ina merlotscha da l’aua. Idillic, malgrà tutta tecnica gist daspera. Durant sias bleras visitas sin quest plaz cun millis visitaders ha el adina stuì ir tras lozza e buglia. Oz, tar nossa visita, sumeglia il portal nord dal Vereina la plazza aviatica da Kloten. Binaris e vials asfaltads, tut en urden geometric. 
Sco quai che David Camenisch declera, è il tunnel dal Vereina sin il mund la pli lunga perforaziun per viafiers da muntogna. La direcziun e la partiziun da vendita han preparà ina gronda festa per l’avertura da la lingia dal Vereina. La prestaziun dals piuniers moderns duai vegnir festivada endretg. Ils 19 da november 1999 è la data che vegn a transfurmar bler era en l’intern dal manaschi da la Viafier retica. David Camenisch renda mo attent sin ina pitschna chaussa. «Davent dals 19 da november n’essan nus betg pli unifurmads.» Nagut pli cun urdens rigurus da chapels e cravattas. La secunda rusna tras las Alps grischunas – suenter quella da l’Alvra – avra novas portas a l’impurtanta interpresa grischuna.